संवाद सूत्र, सरायगढ़(सुपौल): सरायगढ़-भपटियाही प्रखंड में नवचयनित सेविकाओं में से 22 सेविकाओं के प्रमाण पत्र सत्यापन में फर्जीवाड़ा मिलने पर प्रभारी बाल विकास परियोजना पदाधिकारी अर¨वद कुमार ने 15 सेविकाओं का चयन रद्द करते हुए उसके खिलाफ 2 दिनों के अंदर भपटियाही तथा किशनपुर थाना में प्राथमिकी दर्ज कराने का आदेश दिया है। मंगलवार को यह जानकारी देते हुए प्रखंड विकास पदाधिकारी सह बाल विकास परियोजना पदाधिकारी ने बताया कि प्रखंड में 38 सेविकाओं का चयन किया गया था। इसमें से 22 नव चयनित सेविकाओं का प्रमाण पत्र संस्कृत शिक्षा बोर्ड पटना का था। उन्होंने बताया कि जिला स्तर से कराए गए सत्यापन में 15 चयनित सेविकाओं का प्रमाण पत्र फर्जी मिला। जिलाधिकारी तथा जिला प्रोग्राम पदाधिकारी आईसीडीएस द्वारा दिए गए आदेश के आलोक में नव चयनित सेविका पूनम कुमारी, संगीता कुमारी, गुलाब कुमारी, काजल कुमारी, कंचन कुमारी, सुधा कुमारी, सोनी कुमारी, किरण कुमारी, कौशल्या कुमारी, रेखा देवी, मुन्नी कुमारी, अंकिता कुमारी, हीरा देवी, रितु कुमारी तथा सोनी कुमारी दो का चयन रद्द कर दिया गया है। सीडीपीओ ने कहा कि उपरोक्त सभी के खिलाफ 2 दिनों के अंदर भपटियाही तथा किशनपुर थाना में प्राथमिकी दर्ज कराने का आदेश संबंधित पर्यवेक्षिकाओं को दे दिया गया है।